Pia Adelsteen (DF), 2012-05-25:
Jeg er for så vidt enig, for der kommer rigtig, rigtig meget til Europaudvalget, og jeg synes de bemærkninger, som Liberal Alliance har til forslaget, netop at vi jo diskuterer alt fra fiskekvoter til finanspolitik til kvindekvoter, er rigtige.
Det har jo virkelig bredt sig ud i Europaudvalget, og vi bliver mere eller mindre oversvømmet, nogle ting er detaljer, andre ting er virkelig noget, der er rigtig, rigtig væsentligt.
Det synes jeg nogle gange er svært at få håndteret på den rigtige måde som EU-ordfører, men dermed ikke sagt, at man ikke har haft fat på sine fagordførere, for det har vi jo alle sammen, selvfølgelig har vi det, vi kan som EU-ordførere ikke være inde i alt stoffet.
Jeg synes, at det er meget, der er i Europaudvalget.
Tak for det.
For det er jo ganske rigtigt, at en stor del af vores lovgivning er påvirket.
Omkring 10-15 pct. af lovene er direkte påvirket, og så er der små tilrettelser i op til 80 pct. af lovene.
Vi synes i Dansk Folkeparti, at det er væsentligt, at man rent faktisk får det ned i Folketingssalen og diskuteret det her.
Jeg har med interesse lyttet til de tidligere ordførere, og det, som godt kan undre mig lidt, er, at man ikke siger, at der kan være ting, vi rent faktisk kan gøre bedre.
For det er jo rigtig nok, at mange nye EU-medlemslande har ladet sig inspirere af, hvordan vi kører tingene i Danmark.
Det er glædeligt, fordi måden er ganske givtig, i forhold til hvad der sker i andre lande, kan man sige.
Men det er ikke ensbetydende med, at man ikke kan forbedre det, for det synes jeg da er væsentligt at gøre.
Selvfølgelig kan vi gøre det bedre, og det er jo ikke et spørgsmål om, at Europaudvalget skal opløses, eller at man ikke kan have debatter i Europaudvalget, men det er et spørgsmål om, at når der skal gives mandat, kommer det altså helt ned i Folketingssalen og bliver drøftet der.
Der er der rigtig mange, der har mulighed for at lytte til det.
Der er plads til væsentlig flere tilhørere, skulle jeg hilse at sige, end i Europaudvalget, og medlemmerne har altså også mulighed for at være til stede, uanset om man er indskiftet eller ej, uanset om man er forberedt eller ej, men bare er blevet opmærksom på en sag.
Derfor støtter vi varmt forslaget.
Nu var den socialdemokratiske ordfører inde på, at når vi har lukkede punkter, er det jo, fordi vi i udvalget kan få nogle ting at vide og noget information, som ikke kan siges offentligt, og jeg er meget spændt på at høre, hvad vi skal have at vide omkring patentdomstolen, som offentligheden ikke må få at vide.
Der er i hvert fald nogle ting, som gør, at der er lukkede punkter.
Der kan være nogle forhandlingssituationer, som kan gøre, at et punkt er lukket.
Det har jeg stor forståelse for, men jeg skal ærligt indrømme, at jeg også nogle gange har siddet efter et lukket punkt og tænkt: Hvad var det lige, offentligheden ikke måtte høre her?
Sådan er det jo også i Europaudvalget.
Det må være sådan, når der gives mandat, at det vil give offentligheden meget bedre kendskab til, hvad det rent faktisk er, der foregår, hvis det foregår her i Folketingssalen, frem for at det foregår i Europaudvalget.
Jeg synes, at man sagtens kan sætte en proces i gang, hvor man finder ud af, hvordan vi kunne gøre det bedre.
Der er også en ting i ministerens tale.
Ministeren siger, at Europaudvalget sikrer den parlamentariske kontrol uanset regeringens farve, og jeg var lige ved at grine højt, var jeg ved at sige, fordi det jo næsten altid er sådan i Danmark, at de regeringer, vi har, består af meget EU-venlige partier.
Det er ikke, fordi det er de EU-kritiske partier, der har siddet i regering.
Så ja, selvfølgelig siger man det.
Sådan er det.
Det er jo unionspartierne, der har siddet i regering i rigtig, rigtig mange år, og der har ikke været EU-kritiske partier i regeringen.
Så kunne det godt være, at man måske syntes, at den parlamentariske kontrol skulle være anderledes.
I Dansk Folkeparti kan vi i hvert fald støtte forslaget varmt.